
Z á p i s
zo zasadnutia finančnej komisie konaného dňa 11. augusta 2026
 so začiatkom o 15.00 hod.
Prítomní:
Ing. Danka Kiráľová, Hilda Ginisová, Ing. Ján Antal, Ing. Juraj Remeň, Jolana Macháčková, Ing. Eva Balciarová, Roman Moncoľ
Ďalší prítomní: Mgr. Diana Vojenčiaková, Ing. Michaela Migaľová, Ing. Miroslav Porubiak, Ing. Katarína Trnavská 
Ospravedlnení: Mária Zdechovanová 
Predsedníčka finančnej komisie Ing. Danka Kiráľová privítala prítomných a konštatovala, že na rokovaní je prítomných 7 členov komisie, čím je zasadnutie uznášaniaschopné. 
Oboznámila prítomných s navrhovaným programom: 
1. Plnenie uznesení z predchádzajúceho zasadnutia finančnej komisie
2. Schválenie účelu použitia prebytku hospodárenia MsKS za rok 2025, návrh konkrétneho použitia zo strany organizácie

3. Hospodárenie MsBP za 1. polrok 2026

4. Prerokovanie žiadosti Služieb mesta Hnúšťa, s.r.o. zo dňa 17.6.2026

5. Prehodnotenie rozpočtu mesta na r. 2026, návrh na zmenu rozpočtu

6. Rôzne 

Ing. Kiráľová navrhla doplniť bod 3 aj o hospodárenie Služieb mesta Hnúšťa, s.r.o. za 1. polrok 2026, nakoľko na rokovanie komisie boli tieto materiály predložené. Takýto návrh bol jednohlasne schválený.

K bodu 1 / 
Plnenie uznesení zo zasadnutia finančnej komisie zo dňa 17. 6. 2026
Ing. Kiráľová informovala o plnení uznesení z predchádzajúceho zasadnutia. Oddelenie služieb MsÚ opravilo cenník služieb podľa požiadaviek finančnej komisie, je potrebné však doplniť kalkulácie a cenník ostatných poskytovaných služieb. Od nájomcu Domu smútku boli zo strany Oddelenia ekonomiky a financovania MsÚ vyžiadané doklady preukazujúce hodnotu vykonaných rekonštrukčných prác, zatiaľ však predložené neboli, preto je potrebné urgovať ich predloženie za účelom spracovania dodatku k nájomnej zmluve. Tiež upozornila na pomalé riešenie uvedeného problému. Predaj majetku spoločnosti MAJK bol stiahnutý z rokovania MsZ. Ostatné požiadavky finančnej komisie boli splnené alebo budú plnené priebežne. 
Finančná komisia berie na vedomie informáciu o plnení požiadaviek z predchádzajúceho zasadnutia finančnej komisie.

Finančná komisia zároveň žiada:

- Oddelenie služieb MsÚ o vypracovanie kalkulačných listov a cenníka ostatných poskytovaných služieb, ktoré neboli schválené na predchádzajúcom zasadnutí MsZ

- Oddelenie ekonomiky a financovania o urgenciu zdokladovania hodnoty rekonštrukcie Domu smútku, ktorá je súčasným nájomcom zakalkulovaná do ceny podnájmu 

K bodu 2 / 
Schválenie účelu použitia prebytku hospodárenia MsKS za rok 2025, návrh konkrétneho použitia zo strany organizácie

Mgr. Vojenčiaková informovala o návrhu použitia prebytku hospodárenia z r. 2025 vo výške 3 337 € na úhradu  zúčtovacích faktúr energií a na dofinancovanie plánovaných podujatí v r. 2026. Členovia komisie takýto návrh odsúhlasili.
Finančná komisia berie na vedomie návrh na schválenie účelu použitia prebytku hospodárenia MsKS za rok 2025. Zároveň odporúča mestskému zastupiteľstvu schváliť takto navrhnutý účel použitia prebytku hospodárenia MsKS.

K bodu 3 / 
Hospodárenie MsBP a SMH za 1. polrok 2026
Mestský bytový podnik Hnúšťa, s .r .o.
Ing. Migaľová informovala, že pôvodný rozpočet MsBP na r. 2026 bol upravený najmä z dôvodu rastu cien energií  a personálnych zmien v prvom polroku a plánovaných zmien v 2. polroku ( nástup novej ekonómky, konateľky a plánovaný odchod do dôchodku 1 zamestnanca). Došlo aj k niektorým zmenám v cenníku služieb od 1.7.2026. 

H. Ginisová považuje upravený rozpočet MsBP za reálny, osobne však ešte prekonzultuje s MsBP, čo je zahrnuté v jednotlivých rozpočtovaných sumách ( mzdy, poštovné, energie,...). Zároveň považuje za potrebné prehodnotiť žiadosť MsBP o dofinancovanie vyvložkovania komínov v bytových domoch.

R. Moncoľ nesúhlasí s navyšovaním rozpočtu mzdových výdavkov a navrhuje znížiť počet zamestnancov MsBP, nakoľko väčšinu nákladov predstavujú mzdy a odvody zamestnancov. Žiadosť o dofinancovanie údržby komínov žiada podrobnejšie zdokladovať -  termínom predchádzajúceho vyvložkovania, možnosťami čerpania fondu opráv a pod.
Ing. Kiráľová tiež považuje za potrebné predložiť rozbor rozpočtu osobných nákladov a doplniť do rozpočtu aj daň z príjmu za r. 2026 (minimálna výška dane §46b zákona o dani z príjmov). K žiadosti o dofinancovanie vyvložkovania komínov je potrebné predložiť kalkuláciu nájomného pre tieto bytové jednotky, tvorbu fondu opráv a termín predchádzajúceho vykonania vložkovania komínov, nakoľko na tieto predpokladané náklady by mal byť tvorený fond opráv a hlavne  by mali byť zahrnuté v cene nájmu.
Služby mesta Hnúšťa, s. r. o.
Ing. Porubiak informoval, že za 1. polrok 2026 je hospodárenie spoločnosti vyrovnané vďaka dofinancovaniu prevádzky z rozpočtu mesta, pričom táto dotácia pokryje len prevádzkové náklady so zabezpečením základnej údržby majetku. Zisk je vo výške 265 €. Z dôvodu zvyšovania spotových cien elektrickej energie a havárie vodovodného potrubia, ktoré momentálne rieši v spolupráci s oddelením výstavby, bude pravdepodobne potrebné ďalšie dofinancovanie okrem žiadosti, ktorá je predmetom rokovania tohto zasadnutia.   

Finančná komisia berie na vedomie vyhodnotenie výsledkov hospodárenia MsBP, s.r.o. a SMH, s.r.o. za 1. polrok 2026. Zároveň žiada vedenie MsBP o predloženie rozboru rozpočtu osobných nákladov a podkladov k prehodnoteniu žiadosti o dofinancovanie vyvložkovania komínov na nasledujúce zasadnutie komisie ( kalkulácia nájomného, tvorba fondu opráv, termíny predchádzajúcej vykonanej údržby komínov).
K bodu 4 / 
Prerokovanie žiadosti Služieb mesta Hnúšťa, s.r.o. zo dňa 17.6.2026

Ing. Porubiak informoval o predloženej žiadosti na dofinancovanie straty za r. 2025 a záväzkov SMH, ktoré vznikli najmä v predchádzajúcich rokoch. Mesto v posledných rokoch dosahuje príjem z nájmu budov v priemyselnom parku, ktorý predtým dosahovala obchodná spoločnosť a je predpoklad, že pri súčasnom financovaní prevádzky priemyselného parku môže dofinancovať aj túto požadovanú sumu z rozpočtu mesta alebo kapitalizovať pohľadávku mesta z predchádzajúcich rokov. 

Ing. Kiráľová navrhla, aby SMH, s.r.o. predložili stav pohľadávok a záväzkov k 30.6.2026 s návrhom, ktoré záväzky je vhodné kapitalizovať a ktoré je potrebné dofinancovať. Zo strany mesta je potrebné predložiť prehľad ročného predpisu nájomného z prenajatých pozemkov a stavieb v priemyselnom parku a následne prehodnotiť oprávnenosť predloženej žiadosti SMH aj na základe posúdenia hlavnou kontrolórkou a audítorom mesta. 
Finančná komisia berie na vedomie žiadosť Služieb mesta Hnúšťa, s.r.o. o dofinancovanie straty za r. 2025. Zároveň žiada konateľa SMH, s.r.o. o predloženie stavu pohľadávok a záväzkov k 30.6.2026 s návrhom, ktoré záväzky je vhodné kapitalizovať a ktoré je potrebné dofinancovať. Zo strany mesta je potrebné predložiť prehľad ročného predpisu nájomného z prenajatých pozemkov a stavieb v priemyselnom parku.
K bodu 5 / 
Prehodnotenie rozpočtu mesta na r. 2026, návrh na zmenu rozpočtu

Ing. Trnavská informovala o predloženom návrhu na zmenu rozpočtu, ktorá sa týka navýšenia rozpočtu osobných výdavkov pre MŠ Klokočova z dôvodu doplatku mzdy 1 zamestnanca za predchádzajúce roky na základe odborného posúdenia správnosti zaradenia do platovej triedy. Táto zmena sa týka aj presunu rozpočtovaných prostriedkov na kapitálové výdavky na dofinancovanie projektu kybernetickej bezpečnosti. 
Podľa vyjadrenia členov komisie je potrebné predložiť dôvodovú správu riaditeľky MŠ s presným odôvodnením k potrebe navýšenia mzdových výdavkov na stanovený účel, na základe čoho bude opätovne predmetom rokovania nasledujúceho zasadnutia finančnej komisie. Presun rozpočtovaných prostriedkov na projekt kybernetickej bezpečnosti odporúčajú členovia komisie schváliť. 

Finančná komisia berie na vedomie návrh na zmenu rozpočtu RO č. 3/2026. Zároveň odporúča mestskému zastupiteľstvu schváliť predložený návrh na zmenu rozpočtu týkajúcu sa presunu rozpočtovaných prostriedkov na kybernetickú bezpečnosť a žiada riaditeľku MŠ Klokočova o predloženie dôvodovej správy k požadovanému navýšeniu osobných výdavkov na dofinancovanie zistenej nezrovnalosti vo vyplatenej mzde zamestnanca za predchádzajúce roky. 
K bodu 6 / 
Rôzne
V rámci bodu Rôzne neboli vznesené žiadne návrhy na prerokovanie.
Ing. Kiráľová po prerokovaní uvedených bodov programu ukončila o 17:00 hod. rokovanie finančnej komisie. 
V Hnúšti dňa 12. 8. 2026
Zapísala: Ing. Katarína Trnavská
  Ing. Danka Kiráľová, MPH







           predsedníčka finančnej komisia
U z n e s e n i e    č. 30/2026
zo zasadnutia finančnej komisie konaného dňa 11. 8. 2026
Finančná komisia
a/ berie na vedomie 

· informáciu o plnení požiadaviek  z predchádzajúceho zasadnutia finančnej komisie

· návrh na schválenie účelu použitia prebytku hospodárenia MsKS za rok 2025 
· vyhodnotenie výsledkov hospodárenia MsBP, s.r.o. a SMH, s.r.o. za 1. polrok 2026 
· žiadosť Služieb mesta Hnúšťa, s.r.o. o dofinancovanie straty za r. 2025 

· berie na vedomie návrh na zmenu rozpočtu RO č. 3/2026 

b/  žiada

· konateľku Mestského bytového podniku Hnúšťa
·  o predloženie rozboru rozpočtu osobných nákladov na r. 2026 a podkladov k prehodnoteniu žiadosti o dofinancovanie vyvložkovania komínov na nasledujúce zasadnutie komisie ( kalkulácia nájomného, tvorba fondu opráv, termíny predchádzajúcej vykonanej údržby komínov) 
· Oddelenie služieb MsÚ Hnúšťa
-  o vypracovanie kalkulačných listov a cenníka ostatných poskytovaných služieb, ktoré neboli schválené na predchádzajúcom zasadnutí MsZ

-   Oddelenie ekonomiky a financovania MsÚ Hnúšťa
- o urgenciu zdokladovania hodnoty rekonštrukcie Domu smútku, ktorá je súčasným nájomcom zakalkulovaná do ceny podnájmu
·  predložiť prehľad ročného predpisu nájomného z prenajatých pozemkov a stavieb v priemyselnom parku

·  konateľa Služieb mesta Hnúšťa, s.r.o.

· o predloženie stavu pohľadávok a záväzkov k 30.6.2026 s návrhom, ktoré záväzky je vhodné kapitalizovať a ktoré je potrebné dofinancovať 

· riaditeľku MŠ Klokočova
·  o predloženie dôvodovej správy k požadovanému navýšeniu osobných výdavkov na dofinancovanie zistenej nezrovnalosti vo vyplatenej mzde zamestnanca za predchádzajúce roky
c/  odporúča mestskému zastupiteľstvu

· schváliť navrhnutý účel použitia prebytku hospodárenia MsKS za r. 2025
· schváliť predložený návrh na zmenu rozpočtu RO č. 3/2026  týkajúcu sa presunu rozpočtovaných prostriedkov na kybernetickú bezpečnosť 
 V Hnúšti 12. 8. 2026



 Ing. Danka Kiráľová, MPH
                predsedníčka finančnej komisie
